
IDŐS NYITOTT SZÍVMŰTÖTT BETEGEK MINDENNAPI FUNKCIONÁLIS KÉPESSÉGEINEK FENNTARTÁSA FIZIOTERÁPIA SEGÍTSÉGÉVEL

Kulcsszavak: nyitott szívműtét, fizioterápiás kezelés, 6 perces járásteszt, TUG, FRT
Bevezetés: A szív-és érrendszeri megbetegedések egyre gyakoribbak a világon. Számos megbetegedés ezek közül végződhet nyitott szívműtéttel, ami után a betegek korai fizioterápiás kezelésben részesülnek. A késői rehabilitációra lényegesen kevesebb hangsúlyt fektetnek hazánkban, pedig ezzel lennének fenntarthatók a betegek mindennapi funkcionális képességei. Tanulmányunk célja, hogy felmérjük az állapotukat és megvizsgáljuk, hogy milyen változások következnek be a nyitott szívműtött betegek mindennapi funkcionális képességeiben, a rendszeres mozgásterápiás kezelés hatására.

Anyag és módszertan: A kutatást a Zalai Nyitott Szív Egyesület egyes tagjaival végeztük el. Vizsgálatunk 20 héten keresztül zajlott, a fizioterápiás kezelésben 16 alany vett részt. A tréning előtt és után méréseket alkalmaztunk. Az SF-36 (Short-Form 36) kérdőívvel az egyéni egészségügyi állapotot és az EQ-5D (EuroQol 5 Dimensions questionnaire, egészségi állapot kérdőív) kérdőívvel a szubjektív életminőséget mértük fel. A 6 perces járásteszttel a fizikai teljesítőképességet, a Time Up and Go (Kelj Fel és Járj) teszttel a mozgékonyságot, Functional Reach Teszttel (Funkcionális Élérési Teszt) a stabilitást, a FVC (forszírozott vitálkapacitás) és a FEV1 (forszírozott kilégzési volumen) spirométeres vizsgálattal a légzésfunkciós értékeket kívántuk felmérni. Statisztikai elemzés: leíró statisztika, párosított t-próba, korreláció számítás; Microsoft Excel 2020, SPSS 20.0 v (p<0,05).

Eredmények: Az eredmények alapján az SF-36 kérdőív összpontszámának növekedésének mértéke százalékban kifejezve 16,88 % volt. Az EQ-5D kérdőív pontszáma megtartott volt. A 6 perces járásteszt eredményei szignifikáns javulást mutattak (p<0,001). A TUG teszt eredményei szintén szignifikáns javulást mutattak (p<0,007). A FRT teszt eredményei szignifikáns javulást nem mutattak (p<0,083). A FVC és FEV1 értékei a betegekre adaptált normál értéktartományban voltak.

Következtetések: Eredményeink alapján kijelenthetjük, hogy a fizioterápiás kezelés hatására az életminőség, a fizikai teljesítőképesség, a mozgékonyság és a stabilitás javulást mutatott a kezelt személyek körében.



